H. C. ANDERSEN SAMFUNDET - ODENSE

Generalforsamling onsdag d. 11. april 2018 på Møntergården, Odense.

Referat v/ formanden.
Generalforsamlingen var kombineret med et medlemsmøde. Foredragsholderen ved årets første møde var ph.d. Torsten Bøgh Thomsen, der underholdt de fremmødte med sit foredrag: ”Skyggepunkter, mudder og menneske-atomer – natur og materialitet i H.C. Andersens forfatterskab”. Foredraget og generalforsamlingen samlede 16 deltagere.
Niels Chr. Lind blev valgt til dirigent. Han takkede for valget, og konstaterede, at generalforsamlingen var lovligt indvarslet ved brev af 20. marts, jf. vedtægternes § 11. Herefter afvikledes generalforsamlingen i henhold til vedtægternes § 11.

a. Formandens beretning for 2017 (v/ Ejnar Stig Askgaard) 

“På bestyrelsens vegne skal jeg – som vedtægterne påbyder – aflægge en beretning om virksomheden i det forgangne år, dvs. fra sidste generalforsamling til i dag. Den vil forme sig som en oversigt over vore arrangementer.
Sidste generalforsamling fandt sted 17. april 2017 på Møntergården med tilslutning af 24 medlemmer. Forud for generalforsamlingen underholdt cand.mag. i filosofi Susanne Jakobsen, der underholdt de fremmødte med sit foredrag: ”Kierkegaard, H. C. Andersen og den gode fortælling - Forfatterens krav og krav til forfatteren”. 
Samfundets markering af H.C. Andersens fødselsdag bestod i, at vi traditionen tro om morgenen den 2. april nedlagde en krans ved Hasselriis’ statue af digteren i H. C. Andersen-haven, hvor der også blev nedlagt kranse fra Odense By v/ borgmesteren, By- og Kulturforvaltningen samt H. C. Andersen Priskomiteen. Kl. 13:00 afholdt vi det traditionelle arrangement i H. C. Andersens Hus, med legatuddeling med bidrag af fortæller Lise Marie Nedergaard og dukkefører Patricie Homolova og hvor Syddansk universitets kammerkor stod for de musikalske indslag. Senere på dagen afholdt H. C. Andersen Priskomiteen deres festlige arrangement i Odense Teater.
Året 2017 var 150-året for H.C. Andersens æresborgerskab i Odense, og det kom også til at præge mange af årets festligheder både inden for og uden for Samfundets regi. Den 6. juni indbød museet Samfundet til et arrangement i H.C. Andersens Hus, hvor jeg holdt et foredrag om H.C. Andersens æresborgerskab. Da museet lukkede den 1. november i forbindelse med den forestående nedrivning og opførelse af de nye museumslokaler afholdt vi i Samfundet vores efterårsarrangement i Odense. Vi mødtes i H.C. Andersens Barndomshjem, derfra foretog vi os en byvandring, og afsluttede udflugten ved at bese museumsudstillingerne i H.C. Andersens Hus og hilse dem farvel. Herefter inviterede Samfundet medlemmerne på Restaurant Schøitz i Odeon, hvor vi fejrede H.C. Andersens æresborgerskab. 
Æresborgerskabet blev festligholdt ved en international H.C. Andersen-konference på Syddansk Universitet i dagene fra den 5. – 7. december. Som illumination af Odense, havde byen lavet et lysarrangement med kunstneren Bruce Monroe – ”Field of Light” – og Samfundets medlemmer havde mulighed for at høre Monroes tanker bag lys-installationen. Og kort efter modtog medlemmerne årets udgave af Anderseniana. Jeg vil i den forbindelse gerne takke for, at så mange henter deres eksemplar ved H.C. Andersen museerne eller på Møntergården. Det er en dyr fornøjelse at sende årbogen med posten.
Endelig blev Samfundet inviteret af museet til åbningen af de nye H.C. Andersen udstillinger, som er indrettet i Odense Koncerthus i de arealer, der tidligere husede Carl Nielsen-udstillingerne.
Formandens/bestyrelsens beretning blev godkendt uden bemærkninger.
b. Fremlæggelse af revideret årsregnskab med status.
Da Lotte Holst var syg fremlagde formanden efter aftale med Lotte Holst Samfundets regnskab.
c. Forslag til virkeplan og budget for det påbegyndte år (v/ Ejnar Stig Askgaard). 
Det besluttedes, at der ikke skulle ændres ved kontingentet nuværende årlige størrelse på 200 kr. Virkeplanen godkendtes af generalforsamlingen.

d. Valg af bestyrelse og et antal suppleanter, valg af to revisorer og suppleanter for disse. 
Ane Grum-Schwensen, Hanne Albirk og Solveig Brunholm var på valg i år. Ligeledes er der valg af revisorer, Lotte Holst og Niels Chr. Lind. Alle blev genvalgt.
e. Andre sager.

